In-Nerazzurro Newsletter ta' kull xahar mill-Inter Club Malta Novembru 2020 F'din il-ħarġa… L-Editorjal - Ottubru l-Iswed Mill-kalendarju ta' l-Inter Club Malta Leġġendi Nerazzurri - Gabriele Oriali minn Lawrence Cutajar Minn 1-4 Għal 6-5 minn Mario Formosa Holt Rikordi mill-Passat - Novembru minn Lawrence Cutajar L-Istaġun Interista 2020/21 L-Editorjal - Ottubru l-Iswed Le, mhux se nitkellmu fuq xi grupp terroristiku jew fuq il-famuż attentat li sar waqt l-Olimpjadi ta' Munich fl-1972, iżda fuq l-andament xejn feliċi tat-tim tagħna f'dan ix-xahar. Minn sitt logħbiet (2 Champions League u 4 Kampjonat) it-tim immexxi minn Antonio Conte irnexxilu jirbaħ waħda biss dik kontra l-Genoa fil-Kampjonat. Bilanċ xejn pożittiv ta' tim li qed jitqies li jista' jirbaħ xi unur dan l-Istaġun. Evidenti fil-logħbiet kollha, minkejja l-perċentaġġ ta' pussess minn Nerazzurri, id-diffikulta' li joħolqu jew ikunu perikolużi għall-avversarji. Ma dan wieħed irid iżid l-iżbalji ndividwali li swew punti prezzjużi - Handanovic kontra l-Lazio; Kolarov kontra l-Milan; Vidal kontra l-Borussia Monchengladbach; Lautaro kontra s-Shakhtar. Biex b'hekk waqt li fil-Kampjonat id-distakk huwa minimu (3 punti) mill-quċċata tal-klassifika u jista' faċilment jiġi rkuprat, fiċ-Champions League determinanti se jkunu l-logħbiet li jmiss f'Novembru speċjalment kontra r-Real Madrid. Diżappunt u telf finanzjarju kbir ikun jekk għat-tielet sena in fila niġu eliminati fil-fażi tal-Gruppi aktar u aktar f'dan l-Istaġun fejn id-dħul naqas fuq li naqas minħabba din il-misħuta pandemija li mhemmx li nsibu tarfa. Hemm bżonn li Antonio Conte juri jekk verament huwa kowċ tajjeb billi jagħti ħajja ġdida lit-tim b'skemi u sistemi ta' logħob li jħallu l-frott tagħhom u li jisfruttaw il-kapaċitajiet u l-potenzjal tal-plejers li għandu fit-tim, Christian Ericksen in primis. Aktar u aktar issa wara li ħarġet l-aħbar li totem Interista Romelu Lukaku, diġa' deċiżiv f'diversi logħbiet dan l-Istaġun, se jkollu jitlef wara li ġibed muskolu fil-koxxa tax-xellug fl-aħħar wirja tiegħu ġewwa l-Ukrajna. Dan ifisser li l-attakk se jiddependi kollu fuq spallejn Lautaro Martinez, xejn konvinċenti fl-aħħar wirjiet tiegħu, Ivan Perisic li attakkant fil-veru sens tal-kelma mhuwiex u ż-żagħżugħ Andrea Pinamonti li fl-aħħar żewġ staġuni f'59 logħba fis-Serie A bejn Frosinone (27) u Genoa (32) skorja 10 gowls, tlieta aktar milli skorja s'issa Romelu Lukaku dan l-Istaġun. Wieħed jawgura li Romelu jirkupra malajr kemm jista' jkun għax l-Interisti kollha jafu kemm dan il-plejer huwa fundamentali għat-tim maħbub tagħna. L-awgurju ta' kull 'supporter' Interista hu fix-xahar ta' Novembru, li diġa' se jkun deċiżiv, l-wirjiet tat-tim Interista jkunu ferm aħjar minn dawk li rajna s'issa u jsarfu f'rebħiet u punti prezjużi għal futur ta' dan l-Istaġun. AMALA SEMPRE… Mill-kalendarju ta' l-Inter Club Malta L-INTER U TAZZA TAĊ-CHAMPIONS It-tieni ktieb fis-sensiela ta' kotba fuq l-istorja tal-Inter - L-INTER U T-TAZZA TAC-CHAMPIONS, issa wasal. Dan jista' jinġabar mill-klabb fil-ħinijiet tal-ftuħ. Il-prezz tal-ktieb huwa €20. L-offerta ta €35 għaż-żewġ kotba li ħarġu s'issa għada fis-seħħ. Min jixtieq jixtri ż-żewġ kotba li ħareġ l-Inter Club Malta u jixtieq li dawn wkoll jintbagħtu fir-residenza tiegħu bill-posta, mall-prezz taż-żewġ kotba jrid iżid biss is-somma ta' €5 għal prezz totali ta' €40. Ħlasijiet jistgħu ssiru - permezz tar-Revolut jew BOV Pay fuq in-numru 79310175 (Joseph Vella) jew b'cheque indiriżżat lil l-INTER CLUB MALTA. Xewqat sbieħ f'għeluq sninhom lil: Edward Abdilla; Joseph Annati; Doris Aquilina; Jason Apap; Dorian Attard; Enrick Attard; Carmel Axiaq; Ramon Bonello; Malcolm Bugeja; Neil Caruana; Raymond Cutajar; Mario Debattista; Ayrton Dimech; Ryan-John D'Ugo; Dennis Farrugia; Paul Farrugia, Charles Fenech; Lothar Gauci; Anthony Grech; Raymond Mangion; Anna Mercieca; Lawrence Mifsud; Massimiliano Tony Sammut; Joseph Scerri; Kevin Seisun; Kenneth Zammit; Sandro Zammit… Merħba lil… Leġġendi Nerazzurri - Gabriele Oriali minn Lawrence Cutajar Bla ebda dubju wieħed mill-aktar plejers maħbuba mis-supporters Interisti. Il-Piper kif inhu magħruf Gabriele Oriali tista' tgħid rebaħ kemm bħala plejer kif ukoll bħala diriġent dak kollu li wieħed jista' jirbaħ fl-isfera tal-futbol mondjali. Gabriele Oriali twieled nhar il-25 ta' Novembru 1952 ġewwa Como. Hu beda jagħmel l-ewwel passi tiegħu fit-tim tad-dilettanti ta' Cusano Milanino. L-Istaġun 1969/70 għamlu jilgħab fil-Primavera tal-Inter fil-pozizzjoni ta' 'full back'. Oriali għamel id-debutt tiegħu fl-ewwel tim tal-Inter nhar is-7 ta' Frar 1971 f'partita tal-kampjonat kontra r-Roma fl-Olimpico li spiċċat minghajr gowls. Dan kien l-istagun 1970/71 li b'kollox fih Oriali lagħab żewġ logħbiet biex b'hekk spiċċa wkoll bħala rebbieħ tal-11 –il Scudetto fl-istorja tal-Inter dak tar-'rimonta' fuq il-Milan. Tista' tgħid li kien l-Istaġun 1971/72 li ra liż-żagħżugħ Oriali jieħu postu regolarment ma l-ewwel ħdax. Fil-fatt f'dak l-istaġun lagħab total ta' 20 partita fil-kampjonat u anke 4 partiti fit-Tazza tac-Champions fosthom il-finali kontra Ajax. Min ma jiftakarx l-isforzi ta' Oriali f'din il-finali biex jikkontrolla lil famuż Johann Cruyff li spiċċa skorja iż-żewġ gowls li taw ir-rebħa u t-Tazza lit-tim Olandiż.Sal-Istaġun 1974/75, 'Piper', kif kien iħobb isejjaħlu l-mibki iżda qatt minsi ġurnalist magħruf Gianni Brera, kien għadu jilgħab fid-difiża. Iżda bil-wasla tal-kowċ Beppe Chiapella fil-bidu tal-Istaġun 1975/76, ir-rwol ta' Oriali nbidel minn dak ta' difensur għal dak ta' plejer ta' nofs il-grawnd. Bla dubju din il-bidla għamlet minn Oriali plejer aktar komplut u ta ċertu statura. Fuq ir-rwol ta' Oriali fil-grawnd anke il-famuż kantant Interist Ligabue kiteb kanzunetta, 'Una Vita da Mediano', iddedikata proprju għalih. - Gabriele Oriali - Staġun 1970/71 - Oriali f'kuntrast mal-mitiku Johann Cruyff It-tieni unur għal Oriali bil-flokk Interista wasal fl-Istaġun 1977/78 bir-rebħ tat-tieni Coppa Italia fl-istorja Interista taħt it-tmexxija ta' Eugenio Bersellini, preludju għal unur aktar prestiġjuż fl-istaġun ta' wara. Fil-fatt fl-Istaġun 1979/80 in-Nerazzuri, b'tim verament żagħżugħ, rebħu it-12 –il Scudetto fl-istorja wara miexja trijonfali mill-bidu sal-aħħar. f'dak l-istaġun Oriali lagħab 25 partita fil-kampjonat u anke skorja 6 gowls. Wieħed minn dawn il-gowls kien propju kontra r-Roma nhar is-27 t'April 1980 fil-partita li ddeċiedit ir-rebħ tat-titlu. Dakinhar Oriali kien kiseb l-ewwel dro fis-36 minuta wara li kien Pruzzo li poġġa r-Romanisti fil-vantaġġ. Bħal ma kulħadd jaf dik il-partita spiċċat fi draw ta' 2-2 b'Mozzini jikseb id-dro finali żewġ minuti mit-tmiem biex l-Inter kisbu l-punt li riedu biex rebħu matematikament it-12 –il Scudetto fl-istorja tagħhom. L-aħħar unur ta' Oriali bil-flokk tal-Inter kienet il-Coppa Italia tal-Istaġun 1981/82 li fiha lagħab il-logħob kollu u anke skorja gowl. - Il-gowl ta' Oriali fil-partita Scudetto kontra Roma 2-2 Bil-flokk Nerazzurro, Oriali lagħab 13 –il staġun bejn 1970/71 u 1982/83 li fihom lagħab total: Kampjonat 277 (33) Kompetizzjonijiet Ewropej 46 (2) Coppa Italia 70 (8) L-aħħar partita mall-Inter kienet nhar l-4 ta' Ġunju 1983 f'logħba tal-Coppa Italia fl-Arena Garibaldi kontra Pisa li spiċċat 0-0. Gabriele Oriali spiċċa l-karriera tiegħu mal-Fiorentina fejn bil-flokk Vjola lagħab tlett staġuni bl-aħħar wieħed ikun dak tal-1986/87. Oriali għamel id-debutt tiegħu bil-flokk tan-Nazzjonali Taljana nhar il-21 ta' Diċembru 1978 fir-rebħa ta' 1-0 fuq Spanja f'partita ta' ħbiberija ġewwa Firenze. B'kollox bil-flokk ta' l-Azzurri Oriali lagħab 28 partita u skorja gowl fejn rebaħ ukoll it-Tazza tad-Dinja bħala protagonist fi Spanja fl-1982. Hekk kif waqqaf jilgħab, Oriali beda karriera ta' Direttur Sportiv mal-Bologna. Wara perjodu fl-istess kariga mal-Parma, Oriali rritorna mall-Inter fis-sena 1999 bħala Direttur Tekniku. F'din il-kariga mill-1999 sa 2010 huwa rebaħ: 5 Kampjonati (2005/06; 2006/07; 2007/08; 2008/09; 2009/10) 3 Coppa Italia (2004/05; 2005/06; 2009/10) 3 Supercoppe di Lega (2005; 2006; 2008) 1 Champions League (2009/10) - Il-ferħ indeskrivibli ta' Oriali fi tmiem il-Finali kontra l-Bayern Monaco Fl-20 ta' Lulju 2010 kien hu stess li ħabbar id-divorzju tiegħu mill-klabb Nerazzurro minħabba nuqqas ta' qbil mal-maniġment Interista speċjalment ma Marco Branca li skond Oriali kien strumentali biex il-President Massimo Moratti jkeċċih. Illum Gabriele Oriali reġa' irritorna fi ħdan il-klabb li raħ jitwieled fix-xena tal-futbol fil-kariga ta' Team Manager waqt li żamm ukoll l-istess kariga mat-tim Nazzjonali mmexxi minn Roberto Mancini. Bla dubju Gabriele Oriali huwa persunaġġ li għandu post permanenti fil-qalb tas-supporters Interisti. Plejer li dejjem wera qalb u grinta kbira għal kuluri Nerazzurri. Dan għadu jagħmlu sal-llum ovvjament f'rowl differenti li xorta fih juri l-istess passjoni u entużjażmu. Minn 1-4 Għal 6-5 minn Mario Formosa Holt 06-11-49. Le dawn mhumiex in numri tal-Ġimgħa – għalkemm min jilgħab il-lottu hu liberu li jilgħabhom. Dawn qegħdin għall-Ħadd 6 ta' Novembru tal-1949, id-data ta' wieħed mill-aktar Derbies emozzjonanti fl-istorja tal-konfronti bejn iż-żewġ timijiet ta' Milano. Is-sena 1949 kienet waslet biex tispiċċa. L-Italja, telliefa fit-Tieni Ġwerra Dinjija u min ma joħroġx tellief fi gwerra, kienet qed terga' bill-mod il-mod tqum fuq saqajha. Kienu diġa' ntlagħbu erba' Kampjonati minn Ottubru 1945 u dawn l-erba' Kampjonati, l-istess bħal dak ta' 1942/43, l-aħħar wieħed qabel bdiet it-Tieni Gwerra Mondjali, kienu ddominati mill-Grande Torino. Dawn iżda sabu telfa mhux mistennija meta l-ajruplan li kienu fuqu ġġarraf fuq l-għolja ta' Superga f'Mejju 1949. Għalhekk it-tiġrija għar-rebħ ta' unur fl-Italja reġgħet ġiet bejn ir-rivali l-kbar tal-futbol Taljan, jiġifieri l-Inter, il-Milan u l-Juventus. Kien żmien fil-futbol Taljan fejn l-attakkanti kienu jixxalaw kemm jifilħu. Biżżejjed ngħidu li f'dak l-istaġun, jiġifieri 1949/50, l-Inter kienu spiċċaw fit-tielet post u skurjaw 99 gowl fi 38 partita. Niġu b'hekk għal partita tagħna tal-lum. Il-Milan bdew il-partita bħala t-tim favorit li jirbaħ dan id-Derby. Dan l-ottimiżmu fil-kamp Rossonero kien ir-riżultat tal-forza ta' l-attakk tagħhom, it-trio Svediż ta' Gren, Nordhal u Liedholm. Fl-aħħar għaxar konfronti fil-Kampjonat bejn iż-żewġ rivali ta' Milano, il-Milan kienu rebħu sitta, waqt li tlieta ntrebħu mill-Interisti, b l-aħħar wieħed dak tas-6 ta' Frar 1949 jispiċċa fi draw ta' 4-4. Minkejja li kif għidna l-Milanisti kienu favoriti kien hemm stennija kbira għal dan id-Derby. L-Inter nieżlu b'din il-formazzjoni: Franzosi, Guaita, Miglioli, Campatelli, Giovannini, Achilli, Amadei, Armano, Wilkes, Lorenzi u Nyers.Il-kowc dak l-istagun kien Giulio Cappelli. Il-partita kellha bidu diżastruż għan-Nerazzurri għax wara biss 36 sekonda mit-tisfira tar-referee Andrea Orlandini, l-ex Interista Candiani poġġa lir-Rossoneri fil-vantaġġ. Mgħadewx seba' minuti li l-istess Candiani rdoppja għat-tim tiegħu sabiex tlett minuti wara l-Ungeriz Isham Nyers naqqas l-iskor għall-Inter. Dan kien preludju ċar ta' logħba spettakulari. Kienu l-Milan li żiedu żewġ gowls oħra permezz ta' Nordahl u Liedholm f'temp ta'ħames minuti sabiex wara għoxrin minuta logħob ir-Rossoneri kienu 4-1 minn fuq. Il-biża tal-partitarji Nerazzurri kien dak ta' disfatta kbira. Mhux biss il-Milan kienu favoriti iżda talli rnexxielhom jibnu vantaġġ tajjeb daqshekk kmieni fil-partita. Iżda l-plejers Interisti ħasbuha mod ieħor. Huma ilkoll rabbew kuraġġ ta' sur u wettqu reazzjoni kbira. Sitt minuti minn tmiem l-ewwel taqsima Amadei naqqas il-marġni tal-iskor għall-Inter minn pass ta' Lorenzi biex minuta biss wara l-istess Amadei ġie mwaqqa' fil-kaxxa minn Tognon u r-referee saffar għal penalty favur l-Inter. Mill-penalty spot, Nyers b'xutt b'saħħtu għamel l-iskor jaqra 3-4 qabel it-timijiet daħlu jistrieħu. Dan ir-riżultat deher li mela bil-kuraġġ lill-Interisti u fl-istess waqt iddemoralizza lill-avversarji, għalkemm xorta kienu minn fuq. Ħames minuti mill-bidu tat-tieni taqsima kien Amadei li rnexxielu jikseb id-draw għan-Nerazzurri. Ma laħqux għaddew tmien minuti liż-żagħżugħ Benito Lorenzi ma poġġiex lill-Inter fil-vantaġġ għall-ewwel darba fil-partita hekk kif għeleb lil gowlkeeper avversarju, Lorenzo Buffon, wara pass ta' Amadeo Amadei fost id-delirju tas-supporters Interisti. Għal min forsi tilef il-kont tal-gowls, infakkru li f'dan l-istadju l-iskor kien jaqra 5-4 favur in-Nerazzurri. Iżda l-emozzjonijiet ma waqfux hawn. Dan għaliex minuta biss wara l-gowl ta' Lorenzi, kien Annorazzi li ġab id-draw għar-Rossoneri. It-total ta' gowls issa saru għaxra b'kull tim jiskorja ħamsa kull wieħed – u dan wara biss kwarta logħob tat-tieni taqsima. Il-logħob tkompla u l-Inter reġgħu marru fuq l-attakk biex fl-64 minuta Campatelli fajjar xutt b'saħtu lejn il-lasta avversarja, daħal qiesu sajjetta Amadei li reġa' poġġa lin-Narazzurri fil-vantaġġ. Il-Milan reġgħu ppruvaw jidħlu fil-partita iżda l-iskor ta' 6-5 favur in-Nerazzurri ma nbidilx sal-aħħar. Dan hu eżempju ċar ta' dak li jgħid il-Malti "t-tigrija sal-barkun" u qatt ma tista' tgħid li rbaħat qabel it-tisfira finali tar-referee. Żgur li dawk il-ħdax il-plejer bil-flokk blu u iswed jibqgħu mfakkra bħala protagonisti rebbieħa ta' wieħed mill-isbaħ Derby Della Madonnina fl-istorja. Rikordi mill-Passat - Novembru minn Lawrence Cutajar 5 ta' Novembru 1909: Twieled ġewwa Somma Lombardo provinċja ta' Varese, Angelo Moratti. Angelo Moratti beda jkabbar l-imħabba tiegħu għal futbol grazzi għal martu, Erminia Cremonesi. Hu espanda finanzjarjament fl-industrija taż-żejt. F'Mejju tal-1955 sar il-ħmistax il-President fl-istorja tal-Inter meta akkwista s-soċjetà minn għand Carlo Riccardo Masseroni. Fuq Angelo Moratti ktibna ħafna drabi fuq in-Nerazzurro u hawn hekk tajjeb li wieħed jgħid li l-bidu tiegħu ma kienx wieħed tajjeb tant li ħa seba' staġuni biex rebaħ l-ewwel unur tiegħu fl-Istaġun 1962/63 meta n-Nerazzurri rebħu l-Kampjonat. Taħt it-tmexxija ta' Angelo Moratti l-Inter rebħu l-Kampjonat 3 darbiet, darbtejn it-Tazza taċ-Champions u darbtejn it-Tazza Intercontinentali. Fl-14 ta' Mejju 1968 għada s-soċjetà lil Ivanoe Fraizzoli. Angelo Moratti ħalla din id-dinja waqt li kien vaganza ġewwa l-Versilia nhar it-12 t'Awwissu 1981. 8 ta' Novembru 1942: Ġewwa Turin twieled il-leġġendarju plejer Interista Sandro Mazzola, iben leġġenda tal-futbol Taljan, Valentino Mazzola. Dan il-plejer leġġendarju għamel id-debutt tiegħu bil-flokk iswed u blu nhar l-10 ta' Ġunju 1961 f'dik il-partita li għaliha l-Inter nieżlu bil-Primavera kontra l-Juventus ġewwa Turin. Fil-fatt f'dik l-istess logħba Mazzola skorja l-ewwel gowl tiegħu bil-flokk Nerazzurro minn penalty. B'kollox Mazzola lagħab total ta' 17 –il staġun mall-Inter bejn l-1960/61 u 1976/77. Bil-flokk Interista lagħab total ta' 418 partita fil-Kampjonat li fihom skorja 116 gowl, 67 partita fl-Ewropa fejn skorja 20 gowl u total ta' 80 partita fil-Coppa Italia fejn anke hawn skorja t-total sabiħ ta' 24 gowl. F'dan il-perjodu Mazzola rebaħ 4 Kampjonati (1962-63, 1964-65, 1965-66 u 1970-71), darbtejn it-Tazza taċ-Champions (1963-64 u 1964-65) u darbtejn it-Tazza Intercontinentali (1964 u 1965). L-aħħar partita bil-flokk Interista kienet il-finali tal-Coppa Italia nhar it-3 ta' Lulju 1977 kontra Milan li fiha n-Nerazzuri ħarġu telliefa 0-2. Bejn l-1977 u l-1984 hu kien Direttur Tekniku tal-Inter fejn in-Nerazzurri rebħu l-Iscudetto 1979/80 u darbtejn il-Coppa Italia fl-Istaġuni 1977/78 u 1981/82. 9 ta' Novembru 1997: Ħalla din id-dinja fl-eta ta' 84 sena il-kowċ leġġendarju tal-Grande Inter, Helenio Herrera. Herrera inaqgħad mall-Inter fil-bidu tal-Istaġun 1960/61. Fuq il-karriera ta' Helenio Herrera fit-tmun tal-Grande Inter hemm ħafna xi tgħid u kemm il-darba l-karriera leġġendarja tiegħu mall-Inter ġiet rakkontata fin-Nerazzurro. Bejn l-Istaġuni 1960/61 u 1967/68, Helenio Herrera rebaħ 3 Scudetti, darbtejn it-Tazza taċ-Champions u darbtejn it-Tazza Intercontinentali. Fi tmiem l-Istaġun 1967/68 hu mar mar-Roma biex irritorna fit-tmexxija tat-tim Interista fl-Istaġun 1973/74. 13 ta' Novembru 1943: Twieled l-attakkant prolifiku tal-Inter, Roberto Boninsegna. Bil-flokk tal-Inter il-'BOBO' jew 'BONIMBA' lagħab 7 staġuni bejn 1969/70 u 1975/76. Hu għamel id-debutt tiegħu nhar il-31 t'Awwissu 1969 f'partita tal-Coppa Italia li l-Inter rebħu 1-0 mal-Pisa. B'kollox Boninsegna lagħab total ta' 197 partita fil-Kampjonat (113 gowls), 29 partita fl-Ewropa (22 gowl) u 55 partita fil-Coppa Italia (36 gowl). Hu rebaħ il-Kampjonat mall-Inter fl-Istaġun 1970/71 u kien finalist fit-Tazza taċ-Champions l-Istaġun ta' wara, 1971/72. L-aħħar partita bil-flokk tal-Inter kienet nhar l-20 ta' Ġunju 1976 f'partita tal-Coppa Italia kontra Lazio li fiha n-Nerazzurri ħarġu rebbieħa 3-2. Bla dubju Roberto Boninsegna jibqa' wieħed mill-aqwa attakkanti fl-istorja glorjuza tal-Inter. 15 ta' Novembru 2013: Il-President Massimo Moratti ċeda il-Presidenza tiegħu lil Erick Thohir. F'Ġunju 2016, Thohir biegħ il-maġġornaza tas-sehem tiegħu fis-soċjetà Via International Sports Capital lis-Sunning Holdings Limited. 27 ta' Novembru 1988: Fis-seba' logħba tal-Kampjonat 1988/89, Giancarlo Matteoli ħoloq record ġdid meta ġewwa l-Meazza kontra Cesena skorja wara biss 11-il sekonda logħob. Fil-fatt dan il-gowl kien li ddeċieda din il-partita li spiċċat 1-0 favur in-Nerazzurri. 28 ta' Novembru 1955: Twieled ġewwa Sonnino provinċja ta' Latina wieħed mill-attakkanti prolifiċi tal-Inter, Alessandro Altobelli. Altobelli inqagħad mall-Inter fil-bidu tal-Istaġun 1977/78 u għamel id-debutt tiegħu nhar il 21 t'Awwissu 1977 f'partita 'away' tal-Coppa Italia li fiha l-Inter għelbu lil Como 2-0. Altobelli lagħab total ta' 11 –il staġun bil-flokk tal-Inter li fihom lagħab total ta' 317 partita fil-Kampjonat (128 gowls), 69 partita fl-Ewropa (35 gowl) u 80 partita fil-Coppa Italia (46 gowl). Bil-flokk Nerazzurro rebaħ Kampjonat (1979/80) u darbtejn il-Coppa Italia (1977/78 u 1981/82). Ovvjament kien ukoll parti mit-tim Nazzjonali Taljan fil-finali tat-Tazza tad-Dinja ġewwa Spanja 82 fejn anke skorja t-tielet gowl fir rebħa ta' 3-1 fil-Final fuq il-Ġermanja. Illum Altobelli huwa kummentatur u opinjonista sportiv. 29 ta' Novembru 1989: L-Inter rebħu l-ewwel Super Coppa Italiana fl-istorja tagħhom meta fil-Meazza ghelbu lil Sampdoria 2-0 b'gowl f'kull taqsima minn Enrico Cucchi (38 minuta) u Aldo Serena (86 minuta). S'issa b'kollox l-Inter rebhu din it-tazza 5 darbiet. L-Istaġun Interista 2020/21 Kampjonat 2020/2021 Embed://<iframe width="560" height="315" src="https://www.youtube.com/embed/1InlNLAf0rM" frameborder="0" allow="accelerometer; autoplay; clipboard-write; encrypted-media; gyroscope; picture-in-picture" allowfullscreen></iframe> CHAMPIONS LEAGUE 2020/21